EVROPSKA KOMISIJA Bruselj, 28.2.2020 COM(2020) 72 final POROČILO KOMISIJE EVROPSKEMU PARLAMENTU IN SVETU o stanju priprav na celovito izvajanje novih pravnih podlag za schengenski informacijski sistem (SIS) v skladu s členom 66(4) Uredbe (EU) 2018/1861 in členom 79(4) Uredbe (EU) 2018/1862









1.UVOD Evropski parlament in Svet sta 28. novembra 2018 sprejela tri nove uredbe o vzpostavitvi, delovanju in uporabi schengenskega informacijskega sistema (SIS). Z novimi uredbami o SIS se širijo področje uporabe in funkcije SIS na naslednjih področjih: ·nove kategorije razpisov ukrepov in več možnosti na podlagi obstoječih kategorij razpisov ukrepov; ·razširitev kategorij podatkov v razpisih ukrepov v SIS; ·nove tehnične možnosti; ·nove biometrične zmogljivosti; ·širši dostop do razpisov ukrepov v SIS na nacionalni in evropski ravni. Nove določbe je treba izvesti v različnih fazah. V uredbah so določeni naslednji mejniki za izvajanje: 1)izvedbena faza I (pripravljenost na začetek delovanja do konca leta 2019): Europol in člani skupin, ki jih napoti Evropska agencija za mejno in obalno stražo, imajo pravico do dostopa do vseh kategorij razpisov ukrepov v SIS; 2)izvedbena faza II (pripravljenost na začetek delovanja do konca leta 2020): vse države članice lahko uporabljajo sistem za avtomatizirano identifikacijo prstnih odtisov (AFIS) za poizvedbe na podlagi prstnih odtisov v SIS; 3)izvedbena faza III (pripravljenost na začetek delovanja do konca leta 2021): celovito izvajanje vseh določb novih uredb o SIS. V zvezi s tem nove uredbe določajo, da mora Komisija najpozneje do 28. decembra 2021 sprejeti sklep, v katerem določi datum začetka delovanja SIS na podlagi novih uredb. Za dosego tega cilja mora(jo) do tedaj: ·biti sprejeti vsi potrebni izvedbeni akti; ·države članice uradno obvestiti Komisijo, da so sprejele potrebne tehnične in pravne ureditve, ter ·agencija eu-LISA Komisijo uradno obvestiti o uspešnem zaključku vseh testiranj. V členu 66(4) Uredbe (EU) 2018/1861 in členu 79(4) Uredbe (EU) 2018/1862 je Komisija pozvana, naj Evropskemu parlamentu in Svetu letno predloži poročilo o stanju priprav na celovito izvajanje novih uredb o SIS. V prvem poročilu o stanju je opisano pripravljalno delo, ki so ga Komisija, agencije in države članice opravile od 1. januarja 2019 do 30. septembra 2019. Poročilo temelji na informacijah, ki so jih države članice in agencije navedle v vprašalnikih, ter rezultatih, doseženih na sestankih in delavnicah. 2.STANJE PRIPRAV NA IZVAJANJE NOVIH UREDB O SIS

2.1.Deležniki Različni deležniki morajo tesno sodelovati, da bi do konca leta 2021 dosegli celovito izvajanje novih uredb o SIS. Komisija je odgovorna za spremljanje postopka izvajanja, zagotavljanje pravilnega in usklajenega izvajanja pravnih določb ter sprejetje potrebnih izvedbenih in delegiranih aktov. Agencija eu-LISA je odgovorna za razvoj centralnega SIS in komunikacijske infrastrukture, vključno s pripravo tehničnih specifikacij, testiranjem in začetkom delovanja novega SIS do zahtevanih rokov. Države članice so odgovorne za razvoj nacionalnih sistemov v skladu z razvojem v okviru centralnega SIS ter dokončanje vseh potrebnih pravnih in postopkovnih priprav za obdelavo podatkov SIS in dopolnilnih informacij v skladu z novimi uredbami o SIS. Evropska agencija za mejno in obalno stražo, Europol in Eurojust morajo poskrbeti za izvedbo vseh priprav, da se njihovim pooblaščenim uporabnikom omogoči dostop do podatkov SIS v skladu z novimi uredbami o SIS. 2.2.Komisija 2.2.1.Usklajevanje dejavnosti in vključevanje deležnikov Komisija je januarja 2019 vzpostavila mrežo strokovnjakov iz pristojnih organov držav članic in agencij EU, da bi usklajevali dejavnosti in pomagali Komisiji pri številnih nalogah: ·v okviru strokovne skupine za informacijske sisteme za meje in varnost sta bili ustanovljeni podskupina za SIS in podskupina za SIRENE; naloga podskupine za SIS je Komisiji strokovno svetovati o tehničnih možnostih za dosego pravilnega izvajanja novih določb in funkcij SIS ter pripraviti delegirane akte; naloga podskupina za SIRENE je Komisiji strokovno svetovati o potrebnih spremembah v postopkih SIRENE; ·ustanovljen je bil odbor („SIS-SIRENE policija“ in „SIS-SIRENE meje“) za pomoč Komisiji pri pripravi potrebnih izvedbenih aktov; odbor je glavni organ odločanja za potrjevanje priporočil, ki jih podajo strokovnjaki v podskupinah za SIS in SIRENE ali na tehničnih sestankih pod vodstvom agencije eu-LISA. Komisija dejavno sodeluje pri dejavnostih in tehničnih sestankih pod vodstvom agencije eu-LISA ter prek rednih sestankov odbora SIS-SIRENE usklajuje dejavnosti različnih deležnikov. 2.2.2.Opredelitev zahtev za tehnični razvoj Komisija in strokovnjaki držav članic so se pri delu najprej osredotočili na pripravo zahtev za tehnični razvoj v okviru centralnega SIS v skladu z novimi uredbami. Glavno delo pri opredeljevanju zahtev v zvezi z nebiometričnim delom SIS je bilo končano aprila 2019. Ko je dogovorjene točke potrdil odbor SIS-SIRENE, so bile bodisi poslane agenciji eu-LISA za nadaljnje tehnične razprave z državami članicami in vključitev v tehnične specifikacije bodisi vključene v osnutek novih izvedbenih aktov. V novih uredbah o SIS se zahteva tudi pomemben napredek pri biometričnih zmogljivostih SIS. Skupno raziskovalno središče Komisije je izvedlo tri študije o izvajanju novih biometričnih zmogljivosti v SIS, identifikaciji prstnih sledov in sledov dlani ter identifikaciji obrazov in profilih DNK. V študijah, ki so bile končane junija 2019, je bilo ugotovljeno, da je navedene tehnologije v SIS mogoče uporabiti, podana so bila tudi nekatera priporočila. Skupno raziskovalno središče zagotavlja tudi stalno podporo Komisiji in agenciji eu-LISA med tehničnimi razpravami z državami članicami. 2.2.3.Priprava tehničnih izvedbenih ukrepov Komisija je začela pripravljati izvedbene ukrepe s poudarkom predvsem na tehničnih pravilih za vnašanje in obdelavo alfanumeričnih podatkov v SIS. Ob koncu obdobja poročanja je bilo med državami članicami in Komisijo doseženo splošno soglasje o vsebini navedenih izvedbenih ukrepov. Komisija namerava v letu 2020 začeti postopek sprejemanja. V letu 2020 namerava na podlagi priporočil Skupnega raziskovalnega središča in rezultatov tehničnih razprav na tem področju pod vodstvom agencije eu-LISA tudi posodobiti obstoječi izvedbeni akt o kakovosti biometričnih podatkov. 2.2.4.Priprava posodobitve Priročnika SIRENE Priročnik SIRENE je izvedbeni akt, ki določa postopke za izmenjavo dopolnilnih informacij v zvezi z razpisi ukrepov v SIS. Ker so v novih uredbah določeni različni mejniki za izvajanje, je treba priročnik SIRENE posodobiti v dveh fazah:

·faza I se nanaša na posodobitve, ki so potrebne za izmenjavo dopolnilnih informacij med državami članicami in Europolom; ta pregled je treba končati, preden se Europol tehnično poveže z omrežjem SIRENE (načrtovano za leto 2020); ·faza II se nanaša na popolno posodobitev Priročnika SIRENE, vključno z vsemi novimi postopki, ki se zahtevajo glede na nove uredbe. V zvezi s fazo I je Komisija pripravila predlog za pregled sedanjega Priročnika SIRENE in ga 12. septembra 2019 predložila odboru v razpravo. Komisija namerava končati pregled v letu 2020, preden bo Europol tehnično povezan z omrežjem SIRENE. Kar zadeva spremembe, ki se zahtevajo v okviru faze II, je Komisija skupaj s podskupino za SIRENE analizirala zahteve za nove postopke SIRENE ali posodobitve obstoječih postopkov na številnih področjih. Zunaj obdobja poročanja se načrtuje več sestankov, katerih cilj je doseči skupni dogovor o vsebini glavnih določb do začetka leta 2020. Ko bo dosežen dogovor o vsebini, so potrebni naslednji koraki: ·vključitev novih ali revidiranih postopkov v revidirani Priročnik SIRENE ter razprava in odobritev v odboru (dejavnost, ki jo vodi Komisija); ·posodobitev tehničnih specifikacij za izmenjavo podatkov med uradi SIRENE (dejavnost, ki jo vodi agencija eu-LISA); ·posodobitev nacionalnih sistemov delovnega postopka SIRENE v skladu s tehničnimi specifikacijami za izmenjavo podatkov (dejavnost, ki jo vodijo države članice in Europol). 2.3.Agencija eu-LISA 2.3.1.Načrtovanje in proračun Agencija eu-LISA je načrtovala začetek delovanja v dveh fazah: ·faza I: prva uradna različica bo pripravljena za uporabo decembra 2019; s to različico bo Europolu omogočen popoln dostop do SIS, Evropski agenciji za mejno in obalno stražo pa bo omogočena vzpostavitev tehnične povezave s SIS; ·faza II: decembra 2021 bo pripravljena in bo začela delovati druga uradna različica z vsemi spremembami v zvezi z novimi uredbami; pred tem agencija eu-LISA načrtuje štiri sklope testiranj. S členom 5(3) Uredbe (EU) 2018/1861 je bilo agenciji eu-LISA dodeljenih 31 098 000 EUR za tehnični razvoj v zvezi s centralnim SIS in komunikacijsko infrastrukturo ter povezane dejavnosti tehničnega usposabljanja. Ker je prvo obdobje poročanja zelo kratko, to poročilo o stanju še ne vsebuje podrobnega pregleda nastalih stroškov. 2.3.2.Usklajevanje dejavnosti Agencija eu-LISA se je odločila tehnične razprave v zvezi z izvajanjem novih biometričnih zmogljivosti v SIS ločiti od razprav v zvezi z razvojem nebiometričnega dela SIS. Dejavnosti agencije eu-LISA in njenih izvajalcev v zvezi s tehničnim razvojem na obeh področjih se usklajujejo prek dvojne strukture foruma za upravljanje programov (PMF) („AFIS PMF“, ki se ukvarja z biometriko, in „SIS Recast PMF“, ki obravnava nebiometrični del). V strukturo PMF so vključeni Komisija, vodje projektov iz vseh držav članic in agencij ter projektna skupina agencije eu-LISA. 2.3.3.Priprava tehničnih specifikacij za nebiometrični del centralnega SIS Agencija eu-LISA je maja 2019 začela glavne dejavnosti za nebiometrični del SIS, potem ko je podskupina za SIS pripravila seznam zahtev, v odboru SIS-SIRENE pa je bil dosežen pomemben napredek pri tehničnih izvedbenih ukrepih. Prvi osnutek dokumenta z zahtevami uporabnikov je bil vsem deležnikom zagotovljen 2. septembra 2019. Agencija eu-LISA bo prvo različico kontrolnega dokumenta vmesnika/podrobnih tehničnih specifikacij zagotovila oktobra 2019. Načrtuje se, da bo delo v zvezi z navedenimi specifikacijami končano do začetka leta 2020. Agencija eu-LISA je podpisala posebne pogodbe za razvoj centralnega SIS kot del okvirne pogodbe o vzdrževanju SIS. 2.3.4.Priprava tehničnih specifikacij za biometrični del centralnega SIS Biometrična komponenta centralnega SIS („SIS AFIS“) je začela delovati marca 2018. V novih uredbah o SIS se zahtevajo pomembne spremembe obstoječega AFIS. Zlasti bodo biometrične poizvedbe razširjene z novimi kategorijami daktiloskopskih podatkov (odtisi dlani in sledi odtisov). Poleg tega morajo biti glede na nove uredbe o SIS države članice sposobne uporabljati funkcijo poizvedb po prstnih odtisih v vseh okoliščinah delovanja.

Agencija eu-LISA je začela „projekt 2. faze AFIS“ za nadaljnji razvoj SIS AFIS v skladu z navedenimi zahtevami. Projekt se najprej osredotoča na vidike analize in projektiranja razvoja, kar zajema predhodno delo v zvezi z vzpostavitvijo projekta, zahteve, specifikacijo in predhodno projektiranje 2. faze SIS AFIS. Dokument z zahtevami uporabnikov in kontrolni dokument vmesnika/podrobne tehnične specifikacije bodo končani do konca leta 2019. Druga faza, tj. „izvajanje“, se bo začela na začetku leta 2020. 2.4.Države članice 2.4.1.Obseg To poročilo zajema samo države članice, ki so trenutno povezane s SIS. Nanaša se na vse države članice EU, razen Irske in Cipra, ter na štiri pridružene schengenske države (30 držav). Zadeva tudi Združeno kraljestvo v skladu z določbami sporazuma o izstopu. 2.4.2.Proračun Na podlagi člena 5(4) Uredbe (EU) 2018/1861 so države članice prejele dodatna splošna dodeljena sredstva v višini 36 810 000 EUR za hitro in učinkovito posodobitev zadevnih nacionalnih sistemov. Prvi znesek v višini 18 405 000 EUR je bil dodeljen v letu 2019. 2.4.3.Stanje uvajanja SIS AFIS (končano naj bi bilo do konca leta 2020) Komisija je na sestanku odbora 13. junija države članice zaprosila za poročilo o stanju njihovih priprav na uvajanje SIS AFIS. Odzvale so se vse države članice. Stanje do konca obdobja poročanja (30. september 2019) je: ·19 držav članic je že uvedlo funkcijo poizvedb AFIS; ·3 države članice so načrtovale uvedbo funkcije poizvedb AFIS še v letu 2019; ·2 državi članici sta načrtovali uvedbo funkcije poizvedb AFIS v letu 2020; ·6 držav članic v odgovorih na vprašalnik ni navedlo podrobne časovnice za uvajanje; Komisija bo v naslednjem obdobju poročanja (1. oktober 2019–30. september 2020) natančno spremljala stanje izvajanja v teh državah članicah. 2.4.4.Priprave na celovito izvajanje nove pravne podlage (končane naj bi bile v letu 2021) Priprave držav članic so ključne, saj lahko Komisija datum, od katerega začne delovati novi SIS, določi šele, ko jo države članice uradno obvestijo, da so sprejele potrebne tehnične in pravne ureditve. Opozoriti je treba, da so dejavnosti držav članic še v pripravljalni fazi, saj lahko države članice začnejo celovito razvijati svoje nacionalne sisteme šele, ko bodo določene specifikacije za razvoj v okviru centralnega SIS in bo končana tehnična dokumentacija (začetek leta 2020). Komisija je države članice prosila, naj v vprašalniku, posredovanem 11. julija 2019, poročajo o pripravah na nacionalni ravni. Odzvale so se vse zadevne države članice. Države članice so bile pozvane k prispevku na naslednjih področjih: ·načrtovanje in upravljanje projektov; ·notranje usklajevanje; ·ocena učinka v smislu proračuna, človeških virov, organizacije in nacionalne zakonodaje. Kar zadeva načrtovanje projektov, je skoraj polovica držav članic (14 respondentk) že začela določati ali določila načrt projekta in povezane mejnike; druga polovica (16 respondentk) namerava to storiti do konca leta 2019 ali začetka leta 2020. Poleg tega je večina držav članic (24 respondentk) vzpostavila ali namerava v bližnji prihodnosti vzpostaviti posebno projektno skupino in imenovala projektnega vodjo; pet držav članic bo izvajanje SIS upravljalo prek obstoječih oddelkov ali skupin, ena država članica pa še ni pojasnila, kako bo notranje upravljala izvajanje. Velika večina respondentk (26) predvideva vzpostavitev sodelovanja na nacionalni ravni med pristojnimi organi.

Kar zadeva oceno učinka, so države članice trenutno na različnih stopnjah priprav: ocena proračunskih posledic: ·18 držav članic je oceno končalo v letu 2019; ·8 držav članic bo oceno končalo v letu 2020; ·2 državi članici bosta oceno začeli v letu 2020; ocena potreb po človeških virih: ·9 držav članic je oceno končalo v letu 2019; ·9 držav članic bo oceno končalo v letu 2020; ·5 držav članic bo oceno začelo ob koncu leta 2019 ali v začetku leta 2020; ocena organizacijskih potreb: ·7 držav članic je oceno končalo v letu 2019; ·9 držav članic bo oceno končalo v letu 2020; ·10 držav članic je sporočilo, da bodo oceno začele ob koncu leta 2019 ali v začetku leta 2020; ocena učinka na nacionalno zakonodajo: ·9 držav članic je oceno končalo v letu 2019; ·12 držav članic bo oceno končalo v letu 2020; ·1 država članica bo oceno končala v začetku leta 2021. Komisija bo med rednimi sestanki odbora SIS-SIRENE še naprej natančno spremljala pripravljalne dejavnosti držav članic. 2.5.Agencije Ta del poročila je osredotočen na priprave, ki jih izvajata Europol in Evropska agencija za mejno in obalno stražo, saj se določbe, ki vplivajo nanju, začnejo uporabljati že do konca leta 2019 (zajete so s prvo izvedbeno fazo).

Spremembe, ki vplivajo na Eurojust, so minimalne in se bodo uporabljale šele od konca leta 2021. Zato priprave, ki jih izvaja Eurojust, niso vključene v to poročilo o stanju. 2.5.1.Europol Europol je na podlagi trenutnih uredb o SIS že uporabnik SIS. Nove uredbe vključujejo spremembe za Europol na naslednjih dveh področjih: ·dostop do vseh kategorij razpisov ukrepov v SIS in ·povezava z omrežjem SIRENE. Nove določbe se uporabljajo od konca leta 2019. Europol je v prvem obdobju poročanja nadgradil obstoječi vmesnik za dostop do razpisov ukrepov v SIS prek enotnega iskalnika, ki naj bi se začel uporabljati decembra 2019. Uvajanje je bilo končano, integracijski testi z agencijo eu-LISA pa so načrtovani za četrto četrtletje leta 2019. Cilj Europola je, da bi bil pripravljen za povezavo z omrežjem SIRENE do konca leta 2020. Vzpostavitev funkcije SIRENE se načrtuje v okviru sprejemne pisarne/operativnega centra v Europolu, ki ima zmogljivosti za delovanje 24 ur na dan/7 dni v tednu. Europol namerava vključiti posredovalnik elektronske pošte SIRENE v svoj sistem izmenjave sporočil SIENA (mrežna aplikacija za varno izmenjavo informacij), da bi se zagotovila celovitost podatkov in učinkovit potek dela. Poleg tega je Europol izvedel naslednje pripravljalne dejavnosti: ·v letu 2019 so bili njegovi notranji postopki prilagojeni tako, da vključujejo nove zmogljivosti v povezavi s popolnim dostopom do SIS; v letu 2020 bodo izvedene dodatne posodobitve za vključitev povezave s posredovalnikom elektronske pošte SIRENE in izmenjave dopolnilnih informacij; ·študijske obiske uradov SIRENE za zbiranje dobrih praks in ·začelo se je predhodno posvetovanje z Evropskim nadzornikom za varstvo podatkov. Proračun Europola za razširitev dostopa do vseh kategorij razpisov ukrepov v SIS je 70 596 EUR. 2.5.2.Evropska agencija za mejno in obalno stražo Na podlagi novih uredb o SIS imajo člani skupin, ki jih napoti Evropska agencija za mejno in obalno stražo, od konca leta 2019 pravico do dostopa do vseh kategorij razpisov ukrepov v SIS. Člani navedenih skupin morajo do SIS dostopati prek tehničnega vmesnika, ki ga je vzpostavila in ga vzdržuje Evropska agencija za mejno in obalno stražo. V ta namen je Evropska agencija za mejno in obalno stražo v letu 2019 pripravila in odobrila projekt, ki obsega naslednje dele: ·razvoj sistema, ki ga sestavljajo tehnični vmesnik na sedežu Evropske agencije za mejno in obalno stražo, spletna aplikacija in mobilna aplikacija za povezavo z zbirko podatkov; ·dostavo opreme; ·razvoj postopkov in pravil za uporabo sistema, vključno s komunikacijskimi kanali, pravili in sodelovanjem z organi držav članic gostiteljic, ter ·usposabljanje končnih uporabnikov.